Săturat de relația online pe care o avea cu o fată, un tânăr i-a cerut să se vadă și față în față. Ea a refuzat, iar el a început să o șantajeze pe rețelele de socializare cu publicarea unor filmări compromițătoare.
Cei doi tineri s-au cunoscut prin intermediul rețelei de socializare Facebook. Pe parcursul acestei relații online, care a durat aproximativ nouă luni, între decembrie 2021 și septembrie 2022, aceștia nu s-au întâlnit niciodată, ci doar au conversat prin intermediul aplicațiilor online.
Ea i-a trimis lui filmări în care apare goală și în timp ce desfășoară activitați cu conotații sexuale. În momentul în care tânărul din Argeș și-a dorit să treacă relația din planul virtual în cel fizic, tânăra a refuzat, iar lucrurile au căpătat o turnură penală.
Timp de trei zile, el a amenințat-o cu moartea și a șantajat-o cu distribuirea pe internet a unor poze compromițătoare în cazul în care nu îi oferă o sumă de bani sau nu continuă relația cu el. A ajuns, în schimb, pe mâna poliției.
"În perioada 04.09-06.09.2022 a amenințat persoana vătămată cu moartea, cu distribuirea filmărilor compromițătoare și cu incendierea locuinței în schimbul remiterii sumei de 7000 lei ori a acceptării de a continua relația cu acesta și a se muta împreună la domiciliul autorului", se arată în rechizitoriul procurorilor.
El a susținut, în fața anchetatorilor, că banii pe care i-a cerut îi oferise, de fapt, tinerei pe parcursul relației virtuale pe care a avut-o cu aceasta. Dar a recunoscut comiterea faptei.
Pe 29 ianuarie 2024, inculpatul a fost condamnat de Judecătoria Pitești la 2 ani și 2 luni de închisoare cu executare. Hotărârea nu este definitivă, ea fiind atacată cu apel.
În fața instanţei de judecată, tânărul nu s-a prezentat pentru a își exprima poziția procesuală. Nu a fost prezent la niciun termen de judecată, deşi a fost citat la toate adresele, fiind emise mai multe mandate de aducere, iar avocatul din oficiu chiar a luat legătura cu el, în repetate rânduri, explicându-i eventualele consecințe ale judecării cauzei în lipsă.
Procesul a fost reluat la Curtea de Apel Pitești, acolo unde inculpatul, cel mai probabil, nu va mai trata situația cu indiferență, mai ales că ar putea să ajungă la închisoare.